བར་སྣང་ལ་ལྟ་ཚུལ་མི་འདྲ་བ་འཛིན་པའི་མི་རྣམས་ཀྱིས་དུས་ཚོད་ལ་ཡང་ངོས་འཛིན་མི་འདྲ་བ་བཟུང་ཡོད་དེ།དཔེར་ན།ཀཱ་ལི་ཧྥོ་ནེ་ཡ་སློབ་ཆེན་གྱི་པཱ་ཁི་ལེའི་ཡན་ལག་སློབ་གྲྭ་ནས་ཡིན་པའི་ངའི་ལས་རོགས་གཱ་བྷེ་་དང་ངེད་གཉིས་ཀྱིས་ཁུ་ཁུ་ཐཱན་ཡོར་སྐད་སྨྲ་བའི་མི་འགའ་ཞིག་ལ་མི་ཞིག་བགྲེས་སོང་དུ་གྱུར་བ་དང་།ཆུ་སྲིན་ཞིག་འཚར་ལོངས་བྱས་པ།ངང་ལག་ཞིག་ཟོས་གྱུར་བ་སོགས་ཀྱི་རྒྱུད་རིམ་བཀོད་ཡོད་པའི་བརྙན་པར་ཁག་གསུམ་སྟོན་པའི་འཕྲོར།པར་རྣམས་ཀྱི་གོ་རིམ་དཀྲུགས་ནས་ཁོ་ཚོ་ལ་བརྒྱུད་རིམ་བསྐྱར་སྒྲིག་བྱེད་པར་བཞག་པ་ཡིན།ངེད་གཉིས་ཀྱིས་ཚོད་ལྟ་འདི་མི་རེར་ཐེངས་གཉིས་རེ་བྱས་པ་དང་།ཐེངས་རེའི་སྒྲིག་དགོས་པའི་པར་གྱི་ནང་དོན་ཡང་ཁ་ཁར་བྱས་ཡོད།སྤྱིར་བཏང་ལ་ཨིན་སྐད་སྨྲ་མཁན་ཚོས་ཚོད་ལྟ་འདི་སྒྲུབ་སྐབས་པར་རྣམས་གཡས་ནས་གཡོན་དུ་སྒྲིག་སྲིད་པ་ཡིན་མོད།ཁུ་ཁུ་ཐཱན་ཡོར་སྐད་སྨྲ་མཁན་ཚོས་པར་སྒྲིག་དུས།གཡས་ནས་གཡོན་ནམ་གཡོན་ནས་གཡས་ལྟར་སྒྲིག་གི་མེད་ལ།ཁོ་ཚོས་ཤར་ནས་ལྷོ་ལྟར་རིམ་བཞིན་སྒྲིག་སྲིད་པ་རེད།ཁོ་ཚོ་ལྷོ་ཕྱོགས་ལ་ཁ་གཏད་ནས་ཡོད་སྐབས།པར་ནི་གཡོན་ནས་གཡས་སུ་འགྲོ་བ་དང་།བྱང་ལ་ཁ་གཏད་ནས་ཡོད་ཚེ།པར་ནི་གཡས་ནས་གཡོན་དུ་འགྲོ་བ།ཤར་ལ་ཁ་གཏད་ནས་ཡོད་ཚེ་པར་རྣམས་མགོ་བརྩམས་ས་ནས་རང་ལ་ཕྱོགས་ཏེ་སྒྲིག་འོང་བ་རེད།ངེད་གཉིས་ཀྱིས་ཁོ་ཚོ་ཕྱོགས་གང་ལ་ཁ་གཏད་ཡོད་མེད་རྩ་བ་ནས་བརྗོད་མྱོང་མེད་ཀྱང་།ཁུ་ཁུ་ཐཱན་ཡོར་སྨྲ་མཁན་ཚོས་སྔ་མོ་ནས་རང་ཤུགས་ཀྱིས་སྐབས་དུས་ཀྱི་ཁ་ཕྱོགས་ཤེས་འདུག་པ་མ་ཟད།ཁ་ཕྱོགས་ཀྱི་ངོས་འཛིན་བྱེད་སྟངས་ལྟར་དུས་ཚོད་ལ་གོ་བ་ལེན་གྱིན་ཡོད་དོ།།།།